Denis Istomin Miami Open tennis turnirini g‘alaba bilan boshladi

O‘zbekistonlik tennischi Denis Istomin AQShning Mayami shahrida davom etayotgan, Masters turkumidagi Miami Open tennis turnirini g‘alaba bilan boshladi.

Musobaqa rasmiy saytining ma’lum qilishicha, 29 yoshli o‘zbekistonlik tennischi dastlabki davrada xorvatiyalik Borna Chorichga qarshi kortga chiqdi. Ikki soatu 47 daqiqa davom etgan bellashuvda 4:6, 7:5, 7:5 hisobi qayd etilib, Denis Istominning irodali g‘alabasi bilan yakunlandi.
Taqqoslash uchun, o‘zbekistonlik tennischi ATP reytingida 76, Borna Chorich esa 46-pog‘onani egallab turibdi.
Miami Open turnirining ikkinchi davrasida Denis Istomin dunyoning ikkinchi raketkasi, britaniyalik Endi Marreyga qarshi kortga chiqadi.
Ma’lumot uchun, sovrin jamg‘armasi 7 million 37 ming 595 dollarga teng Miami Open turniri 21-mart, dushanba kuni start olgan bo‘lib, 3-aprel, yakshanba kuniga qadar davom etadi.